Document ID: /roh_data/filtered/fineweb-2-filterrobots_roh.jsonl.gz/27129

En il Canada ha il primminister Justin Trudeau visità la citad da Fort McMurray en la provinza d’Alberta. Pervi da grevs incendis han ils radund 80’000 abitants stuì vegnir evacuads l'emna passada. Parts da Fort McMurray èn vegnidas destruidas dal tuttafatg.
Da sia visita ha il primminister ludà la prestaziun da las forzas d’intervenziun. Als abitants da la citad destruida ha Trudeau empermess da far tut per ch’els possian turnar a chasa uschè spert sco pussaivel. El ha garantì in grond agid finanzial per la reconstrucziun.
Fort McMurray pli pauc donnegià che temì
Suenter ils grevs incendis da guaud en il Canada para la citad Fort McMurray d'esser vegnida donnegiada pli pauc che temì. Tenor la regenza da la provinza haja 90% da la citad cun radund 80'000 abitants pudì vegnir liberada.
Ils fieus hajan destruì circa 2'400 chasadas, 25'000 sajan anc intactas, tranter quellas era ospitals, edifizis municipals e scolas. Il fieu actual haja destruì pli pauc ch'il fieu enturn Slave Lake l'onn 2011.
Sur d’in return da las persunas evacuadas na po il mument betg vegnir discutà, l’emprim stoppia l’infrastructura sco il provediment d'aua, gas ed electricitad vegnir reparada.
RR novitads 06:00 / 14.05.2016 - 11:00